Menseregteaktiviste ontvang ‘alternatiewe Nobelprys’(Foto: Fredrik Persson/TT File via AP) Die Right Livelihood-toekenning, ook bekend as die “alternatiewe Nobelprys” is Maandag aan drie menseregteaktiviste van Saoedi-Arabië, wat in aanhouding is, en twee Latyns-Amerikaanse antikorrupsie-stryders oorhandig. Die stigting het gesê die kontanttoekenning van 1 miljoen krone (ongeveer R1,6 miljoen) vir 2018 sal gedeel word deur Abdullah al-Hamid, Mohammad Fahad al-Qahtani en Waleed Abu al-Khair “vir hul visionêre en dapper poging, gelei deur universele menseregtebeginsels, om die totalitêre politieke stelsel in Saoedi-Arabië te reformeer”. Die 2018-eretoekenning is aan Thelma Aldana van Guatemala en Colombia se Ivan Velasques oorhandig “vir hul innoverende werk om magsmisbruik te onthul en korrupsie te vervolg”. Die jaarlikse Right Livelihood-toekenning is in 1980 vir die eerste keer oorhandig. Die stigter, die Sweeds-Duitse filantroop Jakob von Uexkull, het besluit om dit aan persone te oorhandig wat nie deur die Nobelprys vereer word nie. Al-Qahtani en Al-Hamid is die stigtersaktiviste van die Saoedi-verening vir siviele en politieke regte (HASEM). Hulle is in 2013 onderskeidelik tot 10 en 11 jaar lank gevonnis. Byna ŉ dosyn lede is daarna ook vervolg en skuldig bevind. Die vonnisse het tydens die 2011 Arabiese Lente plaasgevind. Aktivis en prokureur Al-Khair, wat ŉ blogger verdedig het wat tot tronkstraf gevonnis is vir sy plasings, is in 2014 in hegtenis geneem nadat hy ŉ verklaring saam met talle ander onderteken het wat reformasie in die koninkryk bepleit het. Hy is later tot 15 jaar tronkstraf gevonnis as ŉ uitgesproke aktivis. Die regering in Saoedi-Arabië het nie dadelik op ŉ versoek van die Associated Press reageer om kommentaar te lewer oor die toekennings nie.